wickkiey/tamil-wikipedia-markdown huggingface dataset:
# பெரம்பூர் மேம்பாலப் பூங்கா



**முரசொலி மாறன் மேம்பாலப் பூங்கா** அல்லது **முரசொலி மாறன் பூங்கா** (*Perambur Flyover Park*) இந்தியா தீபகற்பத்தின் தமிழ்நாடு மாநிலத்தின் சென்னை மாவட்டத்தில் உள்ள பெரம்பூர் பகுதியில் அமைந்துள்ளது. சென்னை பெரம்பூரில் இருந்து ஓட்டேரி, புரசைவாக்கம், எழும்பூர், சென்டிரல் உள்ளிட்ட பகுதிகளுக்கு நெரிசல் இன்றி வாகனங்கள் செல்வதற்காக பெரம்பூர் மேம்பாலம் கட்டப்பட்டது. சென்னையின் இம்மேம்பாலத்திற்கு கீழே அமைந்துள்ளது. கூடிய திறந்த வெளி உடற்பயிற்சி நிலையம், அனைவரும் பயன்பெறும் வகையில், தரைஓடுகள் பதித்த நீண்ட வட்ட வடிவிலான நடைபாதை, நீரூற்றுகள், இயற்கைப் புல்வெளிகள், அலங்கார விளக்குகள், சாய்வு இருக்கைகள், மிக உயரமான பன்முக விளக்குக் கம்பம், மனதிற்கு இதமளிக்கும் பூக்கள் மலர்ந்த செடிகள் மற்றும் மரங்கள் என பல சிறப்பம்சங்கள் கூடிய இப்பூங்கா, பெரம்பூர் தொடருந்து நிலையம் அருகில் அமைந்துள்ளது இன்னொரு சிறப்பு.  

'சென்னை சங்கமம் - நம்ம ஊரு திருவிழா' என்ற‌ பெயரில், காவடியாட்டம் , கரகாட்டம், தப்பாட்டம், ஒயிலாட்டம், பொய்க்கால் குதிரை நடனம், தெருக்கூத்து போன்ற 40 கலைகளுடன் கூடிய கலாச்சார பண்பாட்டு விழா, 14-01-2023 முதல் 17-01-2023 வரை நடைபெற்ற சென்னையின் முக்கிய பதினெட்டு இடங்களில் பெரம்பூர் மேம்பாலப் பூங்காவும் ஒன்று.  

## அமைவிடம்
பெரம்பூர் மேம்பாலப் பூங்கா பெரம்பூர் தொடருந்து நிலையத்திற்கு அருகில் பெரம்பூர் மேம்பாலத்தின் கீழ் பகுதியில் பெரம்பூர் நெடுஞ்சாலை, மாதவரம் சாலை, காகித ஆலை சாலை, ஆகியவை சந்திக்கும் இடத்தில், முரசொலி மாறன் பூங்கா (வடக்கு) மற்றும் முரசொலி மாறன் பூங்கா (தெற்கு) என இரு பூங்காக்களாக, இடையில் இருப்புப்பாதை வழித்தடத்தைக் கொண்டுள்ளதாக, சிறப்பாக அமைந்திருக்கிறது. இதன் புவியியல் ஆள்கூறுகள்: 13°06'32.6"N, 80°14'33.2"E. இது கடல் மட்டத்திலிருந்து சுமார் 31 மீட்டர் உயரத்தில் அமைந்துள்ளது.  

## பலன் பெறும் சுற்றுப்புறங்கள்
இப்பூங்காவினால், பெரம்பூர், அயனாவரம், செம்பியம், வியாசர்பாடி, பெரவள்ளூர், அகரம், ஜவஹர் நகர், பெரியார் நகர், திரு. வி. க. நகர், கொளத்தூர் (சென்னை), மூலக்கடை, பொன்னியம்மன்மேடு, குமரன் நகர், பாலகுமாரன் நகர், திருப்பதி நகர், பூம்புகார் நகர், பாலாஜி நகர், அயனாவரம், ஜமாலியா, இலட்சுமிபுரம், விநாயகபுரம் ஆகிய பகுதிவாழ் குடும்பங்கள் பொழுதுபோக்கி, மனமகிழ்கின்றனர்.  

## சிறுவர் உருளைச் சக்கர சறுக்கு விளையாட்டு மைதானம்

இப்பூங்காவின் உள்நுழைவு வாயிலுக்கு அருகில், பூங்காவின் உள்பகுதியில் அமைந்துள்ள சிறுவர் உருளைச் சக்கர விளையாட்டு மைதானத்தில் சிறுவர் மற்றும் சிறுமியர் ஆர்வத்துடன் பயிற்சி பெறும் காட்சிகள், மென்மேலும் அதிக அளவில் பயிற்சி பெற சிறுவர் சிறுமியர் சேர்வது குறித்து பெற்றோர்கள் முடிவு செய்ய ஏதுவாக உள்ளன.  

## போக்குவரத்து

### பேருந்து போக்குவரத்து

சாலை வழியாக, இப்பூங்கா மற்ற ஊர்களுக்கு எளிதாக வந்து செல்லும் பொருட்டு அமைந்துள்ளது. இப்பூங்காவை ஒட்டிச் செல்லும் காகித ஆலை சாலை, பெரம்பூர் நெடுஞ்சாலை (வடக்கு), பெரம்பூர் நெடுஞ்சாலை (தெற்கு), மாதவரம் நெடுஞ்சாலை மற்றும் முரசொலி மாறன் மேம்பாலம் ஆகிய சாலைகள் பேருந்து சேவைகளையும் எளிதில் பெறும் பொருட்டு அமைந்துள்ளன.  

### தொடருந்து போக்குவரத்து

மிக அருகில் அமைந்துள்ள பெரம்பூர் தொடருந்து நிலையம் மற்றும் பெரம்பூர் கேரேஜ் வொர்க்ஸ் தொடருந்து நிலையம், இப்பூங்காவிற்கு தொலைவிலிருந்து வரும் மக்களுக்கும் பயனுள்ளதாக இருக்கிறது.  

## அருகிலுள்ள இடங்கள்
- இசுபெக்ட்ரம் பேரங்காடி (சென்னை)

## மேலும் பார்க்கவும்
- சென்னை பூங்காக்கள்
# ஒகரா மாவட்டம்



**ஒகரா மாவட்டம்** (**Okara District**), பாகிஸ்தான் நாட்டின் பஞ்சாப் மாகாணத்தில் உள்ள ஒரு மாவட்டம் ஆகும். இதன் நிர்வாகத் தலைமையிட நகரம் ஒகரா ஆகும். 1982-இல் இம்மாவட்டம் பழைய மாண்டிகோமாரி மாவட்டத்தின் சில தாலுகாக்களைக் கொண்டு 1982-இல் நிறுவப்பட்டது.  
முல்தான் நெடுஞ்சாலை இம்மாவட்டத்தின் ஒகரா நகரத்தை லாகூருடன் ராவி ஆறு வழியாக இணைக்கிறது.<mapframe latitude="30.805312" longitude="73.444269" zoom="9" />இம்மாவட்டத்தில் சிந்துவெளி நாகரித்தின் அரப்பா தொல்லியற்களங்களைக் கொண்டது.  

## புவியியல்
ஒகரா மாவட்டத்தின் தெற்கில் பகவல்பூர் மாவட்டம், தென்மேற்கில் பாக்பத்தன் மாவட்டம், மேற்கில் சாகிவால் மாவட்டம், வடக்கில் பைசலாபாத் மாவட்டம் மற்றும் நங்கானா சாகிபு மாவட்டம், கிழக்கிலும், வடக்கிலும் கசூர் மாவட்டம், தென்கிழக்கில் இந்தியாவின் பசில்கா மாவட்டம் அமைந்துள்ளது. இந்தியாவின் இந்தியாவின் பஞ்சாப் மாநிலத்தையும், பாகிஸ்தானின் பஞ்சாபையும் பிரிக்கும் இராட்கிளிப் கோடு ஒகரா மாவட்டம் ஒட்டி அமைந்துள்ளது.  

## வேளாண்மை
பியாஸ் ஆறு பாயும் இம்மாவட்டம் மண் வளம் மற்றும் நீர் வளம் கொண்டது. இம்மாவட்டத்தில் உருளைக் கிழங்கு, தக்காளி, கரும்பு, கோதுமை, நெல், மக்காச் சோளம் போன்ற பயிர்கள் விளைகிறது. ஆரஞ்சு, மாம்பழத் தோட்டங்கள் மிகுதியாக உள்ளது. மேலும் எலுமிச்சம் பழம், கொய்யா, திராட்சைத் தோட்டங்களும் கொண்டது. இம்மாவட்டத்தில் பால் உற்பத்திக்கு சாஹிவால் மாடுகள் மற்றும் எருமைகள் அதிகம் வளர்க்கப்படுகிறது.  
## மக்கள் தொகை பரம்பல்
2017 பாகிஸ்தான் மக்கள்தொகை கணக்கெடுப்பின்படி ஒகரா மாவட்டத்தின் மக்கள் தொகை 30,40,826 ஆகும். அதில் ஆண்கள் 1,564,470 மற்றும் பெண்கள் 1,476,071 ஆகவுள்ளனர். கிராமப்புற மக்கள் தொகை 21,98,262 ஆகவும்; நகர்புற மக்கள் தொகை 8,42,564 ஆகவுள்ளது. சராசரி எழுத்தறிவு 58.28% மட்டுமே. இம்மாவட்டத்தில் இசுலாமியர் 98.53%, கிறித்தவர்கள் 1.44% ஆக உள்ளனர்.இம்மாவட்ட மக்களில் பெரும்பான்மையினர் பஞ்சாபி மொழி 96.10%, உருது, காஷ்மீரி, பஷ்தூ போன்ற மொழிகள் 2.65% பேசுகின்றனர். இம்மாவட்டத்தில் ஜாட் முஸ்லீம்கள் பெரும்பான்மையாக உள்ளனர்.  
## மாவட்ட நிர்வாகம்
ஒகரா மாவட்டம் 3 தாலுகாக்களாகவும், 10 ஒன்றியக் குழுக்களாகவும் பிரிக்கப்பட்டுள்ளது. பாகிஸ்தான் நாடாளுமன்றத்திற்கு இம்மாவட்டத்திலிருந்து 4 உறுப்பினர்களை தேர்வு செய்கிறது.
# ஒகரா


**ஒகரா** (**Okara**), பாகிஸ்தான் நாட்டின் பஞ்சாப் மாநிலத்தின் ஒகரா மாவட்டத்தின் நிர்வாகத் தலைமையிட நகரம் ஆகும். The name Okara is derived from *Okaan*, which is the name of a type of tree. இது பாகிஸ்தானில் அதிக மக்கள் தொகை கொண்ட நகரங்களில் 25வது ஆகும்.இது லாகூர் மற்றும் பைசலாபாத் நகரங்களுக்கு தென்மேற்கில் 100 கிலோ மீட்டர் தொலைவில் உள்ளது. இந்நகரம் பருத்தி ஆலை, கரும்பாலை போன்ற வேளாண் தொழிற்சாலைகள் அதிகம் கொண்டது. சாஹிவால் மாடுகள், எருமைகள் அதிகம் கொண்ட இந்நகரத்தில் பாகிஸ்தான் இராணுவத்தின் பால் பண்ணை உள்ளது.  

## தட்ப வெப்பம்
ஒகரா நகரத்தின் கோடைக்கால அதிகபட்ச வெப்பம் மற்றும் குளிர்கால குறைந்தபட்ச வெப்பம் ஆகவுள்ளது. இந்நகரத்தின் ஆண்டு சராசரி மழைப்பொழிவு ஆகும்.  
## கல்வி
- ஒகரா பல்கலைக்கழகம்
- வேளாண்மைப் பல்கலைக்கழகம், ஒகரா வளாகம்
- பஞ்சாப் கல்லூரி, ஒகரா
- மாணவர் படை கல்லூரி, ஒகரா
- மருந்தியல் கல்லூரி, ஒகரா
- அரசுக் கல்லூரி, ஒகரா
# இந்து மகாஜன சங்கம் (மலேசியா)



**இந்து மகாஜன சங்கம்** (**Hindu Mahajana Sangam**), மலேசியா நாட்டில் வாழும் இந்து சமயம் சார்ந்த தொழிலாளர்களின் இலாப நோக்கமற்ற தன்னார்வத் தொண்டு நிறுவனம் ஆகும். 1935-ஆம் ஆண்டில் நிறுவப்பட்ட இதன் தலைமையிடம், மலேசியாவின் பினாங்கு மாநிலத் தலைநகரான ஜார்ஜ் டவுனில் இயங்குகிறது. 1935-ஆம் ஆண்டிற்கு முன்னர் இதனை *கூட்டக்கடை மடம்* என்று அழைக்கப்பட்டது.  

## வரலாறு
1933-ஆம் ஆண்டில் நடைபெற்ற பினாங்கு மகாமாரியம்மன் கோயில் முதல் குடமுழுக்கை ஒட்டி, 1935-ஆம் ஆண்டில் இந்து மகாஜன சங்கம், ஜார்ஜ் டவுனில் நிறுவப்பட்டது. முதன்முதலில் இந்த அமைப்பு சமயக் கடமைகளை கடைபிடிக்க வேண்டி நிறுவப்பட்டது. மேலும் இந்த தொண்டு நிறுவனம் மலேசியா வாழ் இந்துக்களின் கல்வி, சமூக/பண்பாடு மேம்பாடு மற்றும் பினாங்கு ஸ்ரீ முத்து மாரியம்மன் கோயில் மற்றும் அருள்மிகு பாலதண்டாயுதபாணி கோயில் நிர்வாகத்தில்/வளர்ச்சியில் பங்கேற்பது மற்றும் தொழிலாளர்களின் ஒன்றியமாகச் செயல்படுகிறது. இச்சங்கத்தின் மண்டபம் அருள்மிகு பாலதண்டாயுதபாணி கோயில் மலையுச்சியில் உள்ளது.  

### தலைமையிடம்
இந்து மகாஜன சங்கத்தின் தலைமையிடக் கட்டிடம் பினாங்கில் உள்ள தேவாலயத் தெருவில் 1935 முதல் 1988-ஆம் ஆண்டு வரை செயல்பட்டது. தற்போது பினாங்கின் தலைநகரான ஜார்ஜ் டவுனில் உள்ள காந்திஜி ஆஸ்ரமத்தில் சொந்த கட்டிடத்தில் இயங்குகிறது.  

## கோயில்கள் & திருவிழாக்கள்
தைப்பூசம் விழாவை காந்திஜி மண்டபத்தில் விருந்து உபசாரத்துடன் கொண்டாடப்படுகிறது. அன்று பல பக்தர்கள் பால் காவடிகள் ஏந்தி, 18 கிலோ மீட்டர் தொலைவிற்கு ஊர்வலமாக வந்து பாலதண்டாயுதபாணிக்கு பால் அபிசேகம் செய்வர்.  

1951-ஆம் ஆண்டில் இந்து மகாஜன சங்கத்தினர், அருள்மிகு பாலதண்டாயுதபாணி திருக்கோயில் அருகே பிள்ளையார் கோயிலை எழுப்பி குடமுழுக்கு செய்தனர். பின்னர் 1970-ஆம் ஆண்டில் இக்கோயிலை புதுப்பித்தது. மேலும் பிள்ளையார் கோயிலில் ஆண்டுதோறும் விநாயகர் சதுர்த்தி கொண்டாடுகிறது.  

சித்திரைத் திருவிழாவின் போது ஐம்பொன் முருகன் விக்கிரகத்தை தேரில் அமர்த்தி, பகதர்கள் புடைசூழ, பாலதண்டாயுதபாணி கோயிலிருந்து, முத்து மாரியம்மன் கோயில் வரை ஊர்வலம் நடத்தப்படுகிறது.  

இந்து மகாஜன சங்கம் சார்பில் முத்து மாரியம்மன் கோயிலில் நவராத்திரி விழா கொண்டாடப்படுகிறது.1900-ஆம் ஆண்டு முதல் மார்கழி மாதத்தில் வைகுண்ட ஏகாதசி விழாவை குஞ்ச் பிகாரி எனும் கிருஷ்ணன் கோயிலில் கொண்டாடப்படுகிறது.
# ஜொகூர் பாரு மாநகராட்சி



**சொகூர் பாரு மாநகராட்சி** (மலாய்: *Majlis Bandaraya Johor Bahru*; ஆங்கிலம்: *Johor Bahru City Council*); (சுருக்கம்: **MBJB**) என்பது மலேசியா, சொகூர், மாநிலத்தின் சொகூர் பாரு மாவட்டம்; சொகூர் பாரு மாநகரம்; இசுகந்தர் மலேசியாவின் சில பகுதிகள்; ஆகியவற்றை நிர்வகிக்கும் மாநகராட்சி ஆகும். இந்த மாநகராட்சி மலேசியாவின் சொகூர் மாநில அரசாங்கத்தின் கீழ் இயங்குகிறது.  

1994 சனவரி 1-ஆம் தேதி சொகூர் பாரு நகரத்திற்கு அதிகாரப்பூர்வமாக மாநகரத் தகுதி வழங்கப்பட்டது. அதன் பிறகு சொகூர் பாரு மாநகராட்சி நிறுவப்பட்டது. இந்த மாநகராட்சியின் தலைமையகம், சொகூர் பாரு மாநகரத்தில் உள்ளது.  

## பொது

இந்த மாநகராட்சி பொதுச் சுகாதாரம் *(Public Health);* கழிவு மேலாண்மை *(Waste Removal);* நகர மேலாண்மை; நகரத் திட்டமிடல்; சுற்றுச்சூழல் பாதுகாப்பு; கட்டடக் கட்டுப்பாடு; சமூகப் பொருளாதார மேம்பாடு *(Social Economic Development);* மற்றும் நகர்ப்புற உள்கட்டமைப்பின் பொது பராமரிப்பு *(General Maintenance of Urban Infrastructure)* போன்ற செயல்பாடுகளைக் கவனித்துக் கொள்கிறது.  

### மாநகராட்சித் தலைவர்கள்
| சேவைக் காலம் |  |  |  |
| --- | --- | --- | --- |
| 1. | துங்கு அகமட் இப்ராகிம் | 1977-1984 |  |
| 2. | அமினா அசிசா மரியம் | 1984-1984 |  |
| 3. | ஆசாரி ரபேல் | 1984-1993 |  |
| 4. | அசிம் யாகயா | 1994 – 2000 |  |
| 5. | சொகாரி சுராட்மான் | 2000 – 2003 |  |
| 5. | வாகிட் டாலான் | 2003 – 2007 |  |
| 6. | அப்துல் லத்தீப் யூசுப் | 2007 - 2007 |  |
| 7. | நைம் நசீர் | 2007 – 2009 |  |
| 8. | முகமது ஜாபர் அவாங் | 2009 - 2011 |  |
| p. | புர்கான் அமீன் | 2011 - 2013 |  |
| 10. | இசுமாயில் கரீம் | 2013 - 2014 |  |
| 11. | அப்துல் ரகுமான் முகம்மது தவாம் | 2014 - 2015 |  |
| 12. | ரகீம் பின் நின் | 2015 - 2017 |  |
| 13. | அம்ரான் பின் ரகுமான் | 2017 - 2019 |  |
| 14. | அசாரி பின் தாவூத் | 2019–2021 |  |
| 15. | முகமது நூரசாம் ஒசுமான் | 2021 – | } |

## நிர்வகிக்கும் இடங்கள்

- தெப்ராவ் - *Tebrau*
- பாசீர் கூடாங் - *Pasir Gudang*
- ஜொகூர் பாரு - *Johor Bahru*
- பூலாய் - *Kangkar Pulai*

### கிளை அலுவலகங்கள்
- லார்க்கின் - *Larkin Sentral*
- பெலாங்கி - *Taman Pelangi*
- பெர்மாஸ் ஜெயா - *Permas Jaya*
- பண்டார் பாரு உடா - *Bandar Baru UDA*
- தம்போய் - *Tampoi, Johor*
# மொகித் சர்மா


அசோக சக்கர விருது வழங்கும் காட்சி, நாள் 26 சனவரி 2010, புது தில்லி]]  

**மேஜர் மொகித் சர்மா** (*Major Mohit Sharma*)(AC|SM) (பிறப்பு:13 சனவரி 1978 – 21 மார்ச் 2009) இந்தியத் தரைப்படையின் வான் குடைச் சிறப்புப் படையின் அதிகாரியான மேஜர் ஆவார். இவரது வீரதீர பணியைப் பாராட்டி, இறப்பிற்குப் பின் இவருக்கு அமைதிக் காலத்திய மிக உயர்ந்த இராணுவ விருதான அசோகச் சக்கர விருது வழங்கப்பட்டது.  

21 மார்ச் 2009 அன்று ஜம்மு காஷ்மீர் மாநிலத்தின் குப்வாரா மாவ்ட்டத்தின் பாக்கித்தான் எல்லையை ஒட்டிய ஹப்ருதா காட்டில் பா க்கித்தான் பயங்கரவாதிகளை எதிர்த்து போரிடும் போது, நான்கு பயங்கரவாதிகளால் சுடப்பட்டு இறந்தார். இவர் தேசிய பாதுகாப்பு அகாதமி மற்றும் இந்திய இராணுவ அகாதமியில் இராணுவப் பயிற்சி பயின்றவர். 2005-ல் இவர் சேனா பதக்கம் பெற்றவர்.  

## மரபுரிமை பேறுகள்
2019-ஆம் ஆண்டில் தில்லி மெட்ரோவின் இராஜேந்திர நகர் மெட்ரோ இரயில் நிலையத்திற்கு மேஜர் மொகித் சர்மா மெட்ரோ இரயில் நிலையம் எனப்பெயரிடப்பட்டது.
# பெரிய அலகு கதிர்க்குருவி



**பெரிய அலகு கதிர்க்குருவி** (*பிலோசுகோபசு மேக்னிரோசுட்ரிசு*) என்பது இலை கதிர்க்குருவியின் சிற்றினமாகும் (குடும்பம் பிலோசுகோபிடே). இது முன்னர் "பழைய உலக கதிர்க்குருவி" கூட்டத்தில் சேர்க்கப்பட்டது.  

இவை மத்திய சீனா மற்றும் இமயமலையில் இனப்பெருக்கம் மேற்கொள்கின்றன. இது மேற்குத் தொடர்ச்சி மலைகள் மற்றும் தொடர்புடைய மலைத்தொடர்களில் குளிர்காலத்தில் காணப்படும். இது அடர்த்தியான தாவரங்கள் நிறைந்த பகுதிகளில் காணப்படுகிறது. இவற்றைக் காண்பதைவிட இவற்றின் குரலை அடிக்கடி கேட்கலாம்.
# நீலத் தொண்டை நீல ஈபிடிப்பான்


**நீலத் தொண்டை நீல ஈபிடிப்பான்** (*சையோர்னிசு ரூபிகுலோய்ட்சு*) என்பது பழைய உலக ஈபிடிப்பான் குடும்பத்தில் உள்ள ஒரு சிறிய குருவி சிற்றினமாகும். இது *திக்கெல் நீல ஈபிடிப்பான்* போன்றது. ஆனால் இதன் நீல நிறத் தொண்டையால் எளிதில் பிரித்தறியப்படுகிறது. இந்தச் சிற்றினத்தின் வாழ்விடம் மற்ற வகை பறக்கும் பறவைகளை விட அடர்ந்த காடு ஆகும். நீல தொண்டை பறக்கும் பறவையானது இந்தியத் துணைக்கண்டத்தின் பெரும்பகுதியிலும், குறிப்பாக இந்தியாவின் இமயமலைப் பகுதியிலும், சமவெளிகள் மற்றும் மேற்குத் தொடர்ச்சி மலைகளில் குளிர்கால மாதங்களிலும், கிழக்கே வங்காளதேசம் மற்றும் மியான்மரில் உள்ள அரக்கான் மற்றும் தெனாசெரிம் மலைகள் வரை பரவியுள்ளது.  

## விளக்கம்
முதிர்ச்சியடைந்த ஆண் பறவைகள் நீல நிற தொண்டை மற்றும் ஆரஞ்சு நிற மார்பகங்களுடன் நன்கு வரையறுக்கப்பட்ட வெள்ளை வயிற்றுடன் பக்கவாட்டுகளுடன் காணப்படும். பெண் பறவைகள் ஆலிவ் தலை மற்றும் மேல் பகுதிகள் குறைவான நுரை வண்ணத்தில் ஆரஞ்சு நிற மார்பு மற்றும் வெண்ணிற வயிற்றுடன் காணப்படும்.  

## படங்கள்
# விசையுந்து மணி

**விசையுந்து மணி** (*Motorcycle bell*), **காப்பு மணி**, **ஆவி மணி**, **கிரெம்லின் மணி**, **உருளி மணி** அல்லது **தேவதை மணி** என்றும் அழைக்கப்படுவது ஒரு விசையுந்தின் கீழ்ப்பகுதிய்க் இணைக்கப்பட்ட ஒரு அலங்கார உலோக மணியாகும். இது பெரும்பாலும் பயண நல்ல வாழ்த்துகளின் அடையாளமாக கட்டப்பட்டுள்ளது.  

இந்த மணியானது பொதுவாக ஒரு அங்குல நீளமானது, பியூட்டர் அல்லது பிற உலோகங்களால் செய்யப்பட்டது. மேலும் விசையுந்து ஓட்டுபவர்களுக்கு ஒரு நற்பேறாகவும் அல்லது விசையுந்தில் பயணிக்கும் போது துரதிர்ஷ்டத்தைத் தடுக்கும் ஒரு அடையாளப் பாதுகாப்புப் பொருளாகக் கருதப்படுகிறது.  

## வரலாறு
ஒரு கிரெம்லின் என்பது நாட்டுப்புறக் கதைகளின் ஒரு குறும்பு உயிரினமாகும். இது முதலில் விமானங்களில் உள்ள செயலிழப்புகளை விளக்குவதற்கும் பின்னர் விமானிகள் மற்றும் தொழில்நுட்ப வல்லுநர்களிடமிருந்து பிற இயந்திரங்களில் உள்ள குறைபாடுகளை விளக்குவதற்கும் பயன்படுத்தப்பட்டது. இறுதிச் சடங்குகளில் பயன்படுத்தப்படும் மணியைப் போன்ற பயன்பாட்டில், "காப்பு மணி" அல்லது "கிரெம்லின் மணி" சில சமயங்களில் இரண்டாம் உலகப் போரில் இங்கிலாந்து மற்றும் அமெரிக்க விமானிகளால் "கிரெம்லின்களை" தடுக்க பயன்படுத்தப்பட்டது. அமெரிக்க விமானிகள் வீடு திரும்பியபோது பலர் தம் விசையுந்தில் பாதுகாப்பு வசீகரமாக இதைப் பயன்படுத்துவதைத் தொடர்ந்தனர்.  

இந்த வழக்கம் இன்றும் சில விசையுந்து ஓட்டுபவர்களால் பயன்படுத்தப்படுகிறது, குறிப்பாக *ஹார்லி-டேவிட்சன் பைக்குகள்*.  

இந்த மணிகள் தனிப்பயன் வடிவமைப்புகள் மற்றும் பெரும் உற்பத்தி வடிவமைப்புகளாகவும் பயன்பாட்டிற்கு வருகின்றன.  

## காப்புரிமை
"கிரெம்லின் மணி" அமெரிக்க ஐக்கிய நாடுகளில் காப்புரிமை பெற்றது. மேலும் இது அமெரிக்காவின் காப்புரிமை மற்றும் வர்த்தக முத்திரை அலுவலகத்தின் அதிகாரப்பூர்வ வர்த்தமானியில், தொகுதி 1290, எண் 4 இல் பதிவு செய்யப்பட்டுள்ளது.
# சுலு வன ஈபிடிப்பான்


**சுலு வன ஈபிடிப்பான்** (*Sulu jungle flycatcher*)(*சையோரினிசு ஓகுலரிசு*) என்பது பழைய உலகப் பறக்கும் பறவை குடும்பமான மசுசிகாபிடே பறவைச் சிற்றினமாகும். இது சுலுத் தீவுக்கூட்டத்தில் மட்டுமே காணப்படும் அகணிய உயிரி. இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.  

பன்னாட்டு பறவையியலாளர்கள் சங்கம், சுலு புதர் ஈபிடிப்பானை 2021-ல் சிவப்பு வால் வன ஈபிடிப்பானிலிருந்து (*Cyornis rufocauda*) தனிச் சிற்றினமாகப் பிரித்து வகைப்படுத்தியது.
# செஞ்சா, சிங்கப்பூர்


**செஞ்சா** (*Senja*) என்பது சிங்கப்பூர், புக்கிட் பஞ்சாங்கில் உள்ள குடியிருப்புத் துணை மண்டலமாகும். இது வடக்கே கேஜே விரைவுச்சாலை, மேற்கில் உட்லண்ட்ஸ் சாலை மற்றும் தென்கிழக்கில் புக்கிட் பஞ்சாங் வெளிவட்ட சாலை ஆகியவற்றை எல்லையாகக் கொண்டுள்ளது. இது புக்கிட் பஞ்சாங்கின் 6 வது அங்கம் என்றும் அழைக்கப்படுகிறது.  

## சொற்பிறப்பியல்
மலாய் மொழியில் *செஞ்சா* என்பது 'அந்தி' அல்லது 'மந்தாரம்' என்று பொருள். புக்கிட் பஞ்சாங்கில் பல சாலைகள் மற்றும் துணை மண்டலங்களைப் போலவே, பெயரிடப்பட்டதன் பின்னணியில் உள்ள காரணம் பெரும்பாலும் தெரியவில்லை, சிலர் நகரத்தின் மேற்கில் இருப்பதால், மாலையில் சூரிய மறைவைப் பார்க்க முடியுமாதலால் *செஞ்சா* என்ற பெயர் வந்ததாகக் கூறுகின்றனர்.  

## வீட்டுவசதி
**செஞ்சாவில் உள்ள HDB வளாகம்**

| - | 601-606, 603A | 1999-2001 | N6C1 |  |
| --- | --- | --- | --- | --- |
| - | 607-624, 611A, 613A-B, 615A, 616A, 617A | 2001-2002 | N6C2-N6C5 |  |
| சென்ஜா கிராண்ட் | 625-631, 625A-B, 629A-B | 2004-2005 | N6C8 |  |
| பசுமை சென்ஜா | 632, 633, 632A-B, 633A-D | 2013 | N6C9 |  |
| செஞ்சா கேட்வே | 634, 635, 634A-C, 635A-D | 2015 | N6C10 |  |
| சென்ஜா பூங்கா காட்சி | 636, 636A-D | 2015 | N6C11 |  |
| சென்ஜா ரிட்ஜஸ் | 637-639, 638A | 2022 | N6C15 |  |
| சென்ஜா ஹைட்ஸ் | 640-642, 640A, 641A | 2022 | N6C12 |  |
| சென்ஜா பள்ளத்தாக்கு | 643-647, 643A-B, 646A, 647A-B, | 2022 | N6C13-N6C14 |  |
| - | 650-656, 651A, 654A | 2001 | N6C6-N6C7 | } |

## போக்குவரத்து

### சாலைகள்
செஞ்சாவிற்கு அருகில் பல சாலைகள் உள்ளன. இது செஞ்சா சாலை மற்றும் செஞ்சா இணைப்பு ஆகிய இரண்டு சாலைகளுடன் தொடங்கப்பட்டது. பின்னர் 2000 களின் நடுப்பகுதியில், உட்லண்ட்ஸ் சாலையுடன் துணை மண்டலத்தை இணைக்க சென்ஜா வே சேர்க்கப்பட்டது. 2017 இல், செஞ்சா சாலையை கேஜே விரைவுச்சாலையுடன் இணைக்கும் ஸ்லிப் சாலையுடன் சென்ஜா சாலை விரிவாக்கப்பட்டது.  

## கல்வி
செஞ்சாவில் வெஸ்ட் வியூ தொடக்கப் பள்ளியும், , வெஸ்ட் ஸ்பிரிங் மேல்நிலைப் பள்ளி மற்றும் ஜெங்குவா மேல்நிலைப் பள்ளி ஆகிய இரண்டு மேல்நிலைப் பள்ளிகளும் உள்ளன. பல சிறிய மழலையர் பள்ளிகள் மற்றும் குழந்தை பராமரிப்பு மையங்களும் செயல்படுகின்றன.
# பாசிர் கூடாங் மாநகராட்சி



**பாசிர் கூடாங் மாநகராட்சி** (மலாய்: *Majlis Bandaraya Pasir Gudang*; ஆங்கிலம்: *Pasir Gudang City Councill*); (சுருக்கம்: **MBPG**) என்பது மலேசியா, ஜொகூர், மாநிலத்தின் ஜொகூர் பாரு மாவட்டம்; பாசிர் கூடாங் மாநகரம்; இசுகந்தர் மலேசியாவின் சில பகுதிகள்; ஆகியவற்றை நிர்வகிக்கும் மாநகராட்சி ஆகும். இந்த மாநகராட்சி மலேசியாவின் ஜொகூர் மாநில அரசாங்கத்தின் கீழ் இயங்குகிறது.  

2020 நவம்பர் 20-ஆம் தேதி பாசிர் கூடாங் நகரத்திற்கு அதிகாரப்பூர்வமாக மாநகரத் தகுதி வழங்கப்பட்டது. அதன் பிறகு பாசிர் கூடாங் மாநகராட்சி நிறுவப்பட்டது. இந்த மாநகராட்சியின் தலைமையகம், பாசிர் கூடாங் மாநகரத்தில் உள்ளது. இதன் அதிகார வரம்பு 311 சதுர கி. மீ. பரப்பளவைக் கொண்டது.  

## பொது

இந்த மாநகராட்சி பொதுச் சுகாதாரம் *(Public Health);* கழிவு மேலாண்மை *(Waste Removal);* நகர மேலாண்மை; நகரத் திட்டமிடல்; சுற்றுச்சூழல் பாதுகாப்பு; கட்டடக் கட்டுப்பாடு; சமூகப் பொருளாதார மேம்பாடு *(Social Economic Development);* மற்றும் நகர்ப்புற உள்கட்டமைப்பின் பொது பராமரிப்பு *(General Maintenance of Urban Infrastructure)* போன்ற செயல்பாடுகளைக் கவனித்துக் கொள்கிறது.  

## நிர்வகிக்கும் இடங்கள்

- **பாசிர் கூடாங் நாடாளுமன்றத் தொகுதி**
1. ஆயர் பத்து 1 - *Air Biru 1*
1. ஆயர் பத்து 2 - *Air Biru 2*
1. ஆயர் பத்து 3 - *Air Biru 3*
1. மாவார் - *Mawar*
1. டாலியா - *Dahlia*
1. செண்டானா - *Cendana*
1. நூசா டாமாஇ - *Nusa Damai*
1. தாமான் சைன்டெக் - *Taman Scientex*
1. புலோரா அயிட்சு - *Flora Heights*
- **தெப்ராவ் நாடாளுமன்றத் தொகுதி**
1. பாசிர் பூத்தே - *Pasir Putih*
1. தஞ்சோங் புத்திரி - *Tanjung Puteri Resort*
1. கோத்தா மாசாய் 1 - *Kota Masai 1*
1. கோத்தா மாசாய் 2 - *Kota Masai 2*
1. கோத்தா மாசாய் 3 - *Kota Masai 3*
1. கோப்போக் - *Kopok*
1. சகாயா பாரு - *Cahaya Baru*
1. கொங் கொங் - *Kong Kong*
1. ஆயர் பூத்தே - *Air Putih*
1. சுங்கை தீராம் - *Sungai Tiram*
1. பண்டார் ஸ்ரீ ஆலாம் - *Bandar Seri Alam*
1. மாசாய் - *Masai*
# அலோர்னா கோட்டை

**அலோர்னா கோட்டை** அல்லது ஹாலன் கோட்டை என்று அழைக்கப்படும் இக்கோட்டை கோவாவின் பழமையான கோட்டைகளில் ஒன்றாகும். இது மபுசா நகரத்திலிருந்து 30 கிலோமீட்டர் தொலைவில் அமைந்துள்ளது. இது 17 ஆம் நூற்றாண்டில் மராத்தா தாக்குதல்களுக்கு எதிராக சாவந்த்வாடியின் போன்ஸ்லே மரபினா்களால் கட்டப்பட்டது. இக்கோட்டையிலிருந்து, சுற்றியுள்ள நதி மற்றும் நிலத்தின் நற்காட்சிகளைக் காண முடியும்.  

இந்த கோட்டை தற்போது இந்திய தொல்லியல் துறையால் புதுப்பிக்கப்பட்டுள்ளது.
# போண்டா கோட்டை



**போண்டா கோட்டை** இந்தியாவின் மேற்கு கடற்கரையில் கோவா மாநிலத்தில் போண்டா என்ற நகரத்தின் அருகில் அமைந்துள்ளது. தற்போதைய கோட்டை அமைப்பு நவீன முறையில் புனரமைப்பு செய்யப்பட்டு பூங்காவாக மாற்றப்பட்டுள்ளது. 2017 ஆம் ஆண்டில் கோட்டையின் கீழ் சுவர்கள் பராமரிப்பின்றி இருந்ததாலும், முந்தைய (1977) புதுப்பித்தல் பணியின் போது தரமற்ற பொருட்களைப் பயன்படுத்தியதாலும் இடிந்து விழுந்தன.கல் மற்றும் மண்ணால் கட்டப்பட்ட இக்கோட்டை தற்போது புதிய கட்டமைப்பில் கல், கான்கிரீட் மற்றும் பூச்சு மற்றும் சிவப்பு வண்ணம் பூசப்பட்டுள்ளது.
# வெளிர் கண்ண நீல ஈபிடிப்பான்


**வெளிர் கண்ண நீல ஈபிடிப்பான்** அல்லது **புரூக்கி ஈப்பிடிப்பான்** (*சையோரினிசு பாலியோசெனிசு* ) என்பது பழைய உலக ஈபிடிப்பான் குடும்பத்தில் உள்ள ஒரு பறவைச் சிற்றினம் ஆகும். இது குருவி அளவுள்ள பறவை. ஆண் குருவியின் மேல் பாகம் நீலம் கலந்த சாம்பல் நிறத்திலும், தொண்டை செம்பழுப்பு நிறத்திலும், கீழ்ப்பகுதி வெள்ளை நிறத்திலும் காணப்படும். இதன் ஏப்ரல் முதல் சூன் மாதம் வரை கூடு கட்டுகின்றது.  

## பரவல்
இது வங்காளதேசம், பூட்டான், சீனா, இந்தியா, மியான்மர் மற்றும் நேபாளம் ஆகிய நாடுகளில் காணப்படுகிறது. இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான தாழ் நில காடுகள் ஆகும் .
# பெர்ஜன் போகாஜன் காட்டுயிர் காப்பகம்



**பெர்ஜன் போகாஜன் காட்டுயிர் காப்பகம்** (*Bherjan Bokajan Padumoni Wildlife Sanctuary*; ) என்பது இந்தியாவின் அசாம் மாநிலத்தின் தின்சுகியா மாவட்டத்தில் 7.22 சதுர கிலோ மீட்டர் பரப்பளவில் அமைந்துள்ள ஒரு பாதுகாக்கப்பட்ட பகுதி ஆகும். இந்த காட்டுயிர் காப்பகம் அசாமின் தின்சுகியா மாவட்டத்தில் மேற்பகுதியில் அமைந்துள்ள மூன்று வனப்பகுதிகளான பெர்ஜன், போராஜன் மற்றும் படுமோனி ஆகிய தனித்தனி காடுகளை உள்ளடக்கிய. உயிர் காப்பக அடிப்படையில் இது மிகவும் முக்கியமான காடு ஆகும். இங்கு ஹூலக் கிப்பன், கேப்ட் லாங்கூர், பன்றி வால் மந்தி, பெரிய தேவாங்கு, செம்முகக் குரங்கு, சிறுத்தை போன்ற விலங்குகளின் வாழ்விடத்தை உள்ளடக்கியது.  

இங்கு 84 வகையான பறவைச் சிற்றினங்கள் பதிவு செய்யப்பட்டுள்ளன.  

## மேலும் பார்க்கவும்
- அசாமின் பாதுகாக்கப்பட்ட பகுதிகள்
# புரசைவாக்கம் கங்காதீசுவரர் கோவில்



**கங்காதீசுவரர் கோயில்** (*Purasawalkam Gangadeeswarar Temple*) இந்தியாவில் தமிழ்நாடு மாநிலத்தில் உள்ள சென்னை மாநகராட்சியின் புரசைவாக்கம் பகுதியில் அமைந்துள்ள ஒரு சிவாலயம் ஆகும். கோயிலின் மூலவர் கங்காதீசுவரர் ஆவார். தாயார்: ஸ்ரீ பங்கசாம்பாள். உற்சவர்கள்: நடராசர் மற்றும் சிவகாமி. இத்திருக்கோயில் காசிக்கு நிகரான பெருமை கொண்டது ஏனக் கூறப்படுகிறது. இரகுகுல வம்சத்தைச் சேர்ந்த சகரன் என்பவரது வம்சத்தில் தோன்றிய பகீரதன் என்பவர் பிரதிசுட்டை செய்த 108-ஆவது சிவலிங்கத்தின் திருத்தலம் இதுவாகும். இரண்டாம் குலோத்துங்கச் சோழனால் கோயில் புதுப்பிக்கப்பட்டு, திருப்பணிகள் நடைபெற்றன.  

தமிழ்நாடு இந்து சமய அறநிலையத் துறையின் கட்டுப்பாட்டில் கோயில் உள்ளது. மிகவும் பழமை வாய்ந்த இக்கோயிலில் உள்ள தெப்பக்குளத்தில் ஆண்டுதோறும் தைப்பூச திருவிழாவையொட்டி 3 நாட்களுக்கு தெப்ப உற்சவம் நடப்பது வழக்கம். இந்த கோயில் குளத்திற்கு தண்ணீர் வரும் வகையில் வரத்து கால்வாயும் அமைக்கப்பட்டுள்ளது.  

கோயிலை சுற்றியுள்ள சாலைகளில் மழைநீர் வடிகால் அமைத்து அவற்றிலிருந்து வரும் மழைநீரை கோயில் குளத்தில் சேமிக்க மழைநீர் இணைப்புகள் அமைக்கவும், அவற்றில் வடிகட்டிகள் அமைத்து சுத்தமான நீரை சேமிக்கவும் சிங்காரச் சென்னை 2.0 திட்டத்தின்கீழ் சென்னை மாநகராட்சியின் மழைநீர் வடிகால் துறை சார்பில் நடவடிக்கை எடுக்கப்பட்டுள்ளது.  

## அமைவிடம்
கடல்மட்டத்திலிருந்து சுமார் 36 மீட்டர் உயரத்தில் அமைந்துள்ள அருள்மிகு கங்காதீசுவரர் திருக்கோயில் அமைவிட புவியியல் ஆள்கூறுகள்: 13.084932°N, 80.254294°E (13°05'05.8"N, 80°15'15.5"E) ஆகும்.  

## போக்குவரத்து
### சாலைப் போக்குவரத்து
சென்னை நகரின் முக்கிய வியாபாரத் தலமான புரசைவாக்கத்தின் மையப் பகுதியில் அமைந்துள்ளது. முக்கிய சாலைகளால் எளிதில் வந்து செல்லும் வகையில் மாநகரப் பேருந்து வசதிகளால் கோயில் இணைக்கப்பட்டுள்ளது. புரசைவாக்கம் நெடுஞ்சாலை, கங்காதீசுவரர் கோயில் தெரு, அழகப்பா சாலை, ஈ. வெ. இரா. நெடுஞ்சாலை ஆகிய முக்கிய சாலைகள் இக்கோயிலின் அருகாமையில் அமைந்துள்ளன.  

### தொடருந்து போக்குவரத்து
சென்னை மத்திய தொடருந்து நிலையம், சென்னை மத்திய மெட்ரோ இரயில் நிலையம், சென்னை பூங்கா தொடருந்து நிலையம், நேரு பூங்கா மெட்ரோ நிலையம், சென்னை எழும்பூர் தொடருந்து நிலையம் ஆகிய முக்கிய இரயில் நிலையங்கள் கோவிலுக்கு அருகாமையில் எளிதில் அணுகும் தூரத்தில் உள்ளன.  

## கோயிலின் மற்ற தெய்வங்கள்
சிறீ சத்ய நாராயணப் பெருமாள், சிறீ பிரம்மா, பாணலிங்கம், சோமாசுகந்தர், தட்சிணாமூர்த்தி, ஊன்றீசுவரர், வைத்தீசுவரர், குருந்த மல்லீசுவரர், காசி விசுவநாதர், துர்க்கை, மகா கணபதி, சண்முகர், சூரியன், சந்திரன், வள்ளி தெய்வானை சமேத சுப்பிரமணியர், சித்தி சமேத உச்சிசுட்ட கணபதி, சண்டிகேசுவரர், நவக்கிரக சன்னதி, நால்வர், நாகராசர், பாகீரதன், சேக்கிழார், குலச்சிறை நாயனார், பைரவர் என்று பல தெய்வங்கள் வெவ்வேறு சந்நிதிகளில் இக்கோயிலில் அருள்பாலிக்கின்றனர். 63 நாயன்மார்களின் வெண்கலச் சிலைகள் ஒருங்கே அமையப்பெற்ற ஒரு சன்னதியும் உள்ளது. நந்தி தேவரும் வீற்றிருக்கிறார்.  

## பூசைகள்
கால சந்தி பூசை, உச்சிகால பூசை, சாயரட்சை பூசை, அர்த்தசாம பூசை, பள்ளியறை பூசை போன்ற பல பூசைகள் இங்கு நடைபெறுகின்றன. காலையில் 7 மணி முதல் 11 மணி வரையிலும், மாலையில் 4 மணி முதல் இரவு 9 மணி வரையிலும் பக்தர்களின் தரிசனத்திற்காக கோயில் திறந்து வைக்கப்பட்டிருக்கும்.  

## பயன் பெறும் ஊர்கள்
புரசைவாக்கம், எழும்பூர், பெரியமேடு, ஓட்டேரி, கீழ்ப்பாக்கம், அயனாவரம், கெல்லிசு, பெரம்பூர், ஜமாலியா, புளியந்தோப்பு, சூளை, கண்ணப்பர் திடல், தவ்டன், யானைகவுனி மற்றும் பல ஊர்களில் இருந்து பக்தர்கள் கோயிலுக்கு வந்து வழிபடுகின்றனர்.
# பன்றி வால் மந்தி

**பன்றி வால் மந்தி** என்பது இரண்டு மந்திகளின் சகோதர சிற்றினங்கள் ஆகும் . இவை கிட்டத்தட்ட ஒரே மாதிரியானவை. இவற்றின் இனப்பெருக்கத் தனிமைப்படுத்துதல் வரம்புகளால் நன்கு வேறுபடுகின்றன.  

- வடக்கு பன்றி வால் மந்தி, *மக்காக்கா லியோனினா* (வங்காளதேசம் முதல் வியட்நாம், தெற்கிலிருந்து வடக்கு மலேசியா)
- தெற்கு பன்றி வால் மந்தி அல்லது பெரூக், *மக்காக்கா நெமெசுட்ரினா* (வட மலேசியா மற்றும் தெற்கு தாய்லாந்து முதல் போர்னியோ மற்றும் மேற்கு இந்தோனேசியா வரை)
# இராஜஸ்தானில் சுற்றுலா


இந்தியாவின் இராஜஸ்தான் மாநிலத்தில் உள்ளூர் மற்றும் பன்னாட்டு சுற்றுலாவாசிகளை கவரும் வரலாற்று சிறப்பு மிக்க அழகிய மலைக்கோட்டைகள், அரண்மனைகள் போன்ற கலை நயமிக்க பண்பாட்டுத் தலங்கள் பல உள்ளது. இராஜஸ்தான் மாநிலத்தின் பல சுற்றுலாத் தலங்கள் தங்க முக்கோணத்தில் அமைந்துள்ளது.  

ஜெய்ப்பூர் நகர அரண்மனை அரண்மனை, உதயப்பூர் ஏரிகள், தார் பாலைவனத்தில் உள்ள ஜோத்பூர் கோட்டைகள், ஏரிகள் மற்றும் ஜெய்சல்மேர், பிகானேர் கோட்டைகள் வெளிநாட்டவர்களை ஈர்க்கும் இராஜஸ்தானின் முக்கிய சுற்றுலாத்தலங்கள் ஆகும்.  
## அரண்மனைகள்

இராஜஸ்தான் மாநிலத்தின் ஆரவல்லி மலைத்தொடர்களில் அமைந்த மலைக்கோட்டைகளும், அரண்மனைகளும் வரலாற்றுச் சிறப்பு மிக்க சுற்றுலாத் தலங்கள் ஆகும்.  

- உமைத் பவான் அரண்மனை:இராஜஸ்தானின் மிகப்பெரிய அரண்மனையாகும். தற்போது இது உலகின் பெரிய 5 நட்சத்திர தனியார் விடுதியாக மாற்றப்பட்டுள்ளது.
- ஏரி அரண்மனை, உதய்ப்பூர்:தற்போது இது 5 நட்சத்திர விடுதியாக மாற்றப்பட்டுள்ளது.
- ஹவா மஹால்: 953 சன்னல்கள் கொண்ட இவ்வரண்மனையை *காற்றின் அரண்மனை* என அழைப்பர்.
- இராம்பாக் அரண்மனை: இந்த அரச அரண்மனை தற்போது பாரம்பரிய நட்சத்திர விடுதியாக மாற்றப்பட்டுள்ளது.
- பெருநகர அரண்மனை, உதய்பூர்

## கோட்டைகள்
இராஜஸ்தான் மாநிலத்தின் ஆரவல்லி மலைத்தொடரில் அமைந்த மலைக்கோட்டைகளில் பல உலகப் பாரம்பரியக் களங்களில் இடம் பெற்றுள்ளது.  

### உலகப் பாரம்பரிய களங்களில் இடம் பெற்ற மலைக்கோட்டைகள்

இராஜஸ்தானின் ஆறு மலைக்கோட்டைகள் உலகப் பாரம்பரியக் களங்களில் இடம் பெற்றுள்ளது.  
1. சித்தோர்கார் கோட்டை
1. கும்பல்கர்க் கோட்டை
1. ரந்தம்பூர் கோட்டை
1. ஜெய்சல்மேர் கோட்டை
1. ஆம்பர் கோட்டை, ஜெய்ப்பூர்
1. காக்ரோன் கோட்டை, ஜாலாவார்

## சந்தைகள் மற்றும் திருவிழாக்கள்
- ஒட்டகச் சந்தை, பிகானீர் (சனவரி)
- நாகவுர் சந்தை, (சனவரி-பிப்ரவரி)
- பட்டம் விடும் திருவிழா (14 சனவரி)
- பாலைவனத் திருவிழா, ஜெய்சல்மேர் (சனவரி-பிப்ரவரி)
- மேவார், உதய்ப்பூர் (மார்ச்-ஏப்ரல்)
- யானைத் திருவிழா, ஜெய்ப்பூர் (மார்ச்-ஏப்ரல்)
- அஜ்மீர் சந்தனக்கூடு திருவிழா
- கோடைத்திருவிழா, அபு மலை, கோடைத்திருவிழா, (சூன்)
- தீஜ் திருவிழா, ஜெய்ப்பூர்
- புஷ்கர் சந்தை, அஜ்மீர் (நவம்பர்)

## தேசியப் பூங்காக்கள் மற்றும் காட்டுயிர் காப்பகங்கள்
- சரிஸ்கா தேசியப் பூங்கா
- சீதா மாதா வனவிலங்கு சரணாலயம்
- தார்ரா தேசியப் பூங்கா
- ரண்தம்போர் தேசியப் பூங்கா

## ஆன்மிகம் & பண்பாட்டுத் தலங்கள்
- ஜந்தர் மந்தர் (ஜெய்ப்பூர்)
- புஷ்கர் ஏரி
- சாந்த் பௌரி
- அகர் நினைவுச் சின்னங்கள்
- குல்தரா
- தில்வாரா கோயில்
- கர்ணி மாதா கோயில்
- சகஸ்ரபாகு கோயில்கள்
- புஷ்கர் பிரம்மன் கோயில்
- ஹர்சத் மாதா கோயில்
- கெஜ்ரி அனுமான் கோயில்
- கைலா தேவி
- பரோலி கோயில்கள்
- அஜ்மீர் தர்கா
- நாகவுர் கோட்டை
- ஜெய்கர் கோட்டை
- நாகர்கர் கோட்டை
- இராஜ் மகால், ஜெய்ப்பூர்
- ஜல் மகால்
- தீக் அரண்மனை
- பிசௌ அரண்மனை
- ஜக் மந்திர்
- ஷிவ் நிவாஸ் பேலஸ்
# கருப்பு அலகு குயில்


**கருப்பு அலகு குயில்** (Black-billed koel)(*Eudynamys melanorhynchus*) என்பது குகுலிடே குடும்பத்தில் உள்ள குயில் சிற்றினமாகும். இது இந்தோனேசியத் தீவுகளான சுலாவெசி, சுலா, பாங்காய், டோகியன் மற்றும் அருகிலுள்ள பிற சிறிய தீவுகளில் காடு மற்றும் வனப்பகுதிகளில் மட்டுமே காணப்படுகிறது. இது பெரும்பாலும் *ஆசியக் குயிலிருந்து* வேறுபடுத்தி அறியப்படுகிறது. ஆனால் இவை தற்பொழுது தனிச் சிற்றினங்களாகக் கருதப்படுகின்றன. கருப்பு-அலகு குயில் போலல்லாமல், பொதுவான குயில் குழுவில் உள்ள மற்ற அனைத்து குயில்களும் வெளிர் அலகுகளைக் கொண்டுள்ளன. கருப்பு அலகு குயிலின் குரல் ஒரு பொதுவான "குயில்" ஓசை போன்றது.
# இந்தியக் கெண்டை

**இந்தியக் கெண்டை** (*Indian carp*) அல்லது **இந்திய பெரும் கெண்டை** என்பது பல வகையான கெண்டை மீன்களுக்கு வழங்கப்படும் பொதுவான பெயர் ஆகும்.  

- *கட்லா கட்லா* அல்லது கட்லா. இது கெண்டை மீன் குடும்பத்தின் பொருளாதார முக்கியத்துவம் வாய்ந்த தெற்காசிய நன்னீர் மீன் ஆகும்
- *சிர்கினசு சிரோகோசசு* அல்லது மிர்கல் மீன், இந்தியாவில் உள்ள ஆறுகளைப் பூர்வீகமாகக் கொண்ட கெண்டை மீன் குடும்பத்தைச் சேர்ந்த ஒரு கதிர்-துடுப்பு மீன்
- *லேபியோ ரோகிதா*, ரோகு. தெற்காசியாவில் உள்ள ஆறுகளில் காணப்படும் கெண்டை மீன் குடும்பத்தைச் சேர்ந்த ரோஹு (ருய்) மீன்

## மேலும் பார்க்கவும்

- ஆசிய கெண்டை மீன்
# பெரியார் நகர் (சென்னை)



**பெரியார் நகர்** (*Periyar Nagar*) இந்தியாவின் தமிழ்நாட்டில் சென்னையின் வடமேற்கில் அமைந்துள்ள மக்கள் தொகை அடர்த்தியான புறநகர்ப் பகுதியாகும். வாகன எரிபொருட்கள் விற்பனை நிலையங்கள், துணிக்கடைகள், மருத்துவ வசதிகள், உடற்பயிற்சி மையங்கள், காய்கனிகள் விற்பனைக் கடைகள், விளையாட்டுப் பொருட்கள் விற்பனை நிலையங்கள், உணவகங்கள், உடல், முக, சிகை அலங்காரங்கள் நிலையங்கள், தோட்டக்கலை சம்பந்தப்பட்ட பொருட்கள் விற்பனை நிலையங்கள் என பலதரப்பட்ட மக்களின் தேவைக்கேற்ப சேவைகள் நிறைந்த பகுதியாக முக்கியத்துவம் பெறுகிறது.  

## அமைவிடம்
இந்த ஊர் 13.115540°N 80.223432°E என்ற புவியியல் ஆள்கூறுகளில் அமைந்துள்ளது. வில்லிவாக்கம், கொளத்தூர் (சென்னை), பெரவள்ளூர், ஜெனரல் குமாரமங்கலம் காலனி, அகரம், திரு. வி.க. நகர், ஜவஹர் நகர், செம்பியம் மற்றும் பெரம்பூர் ஆகிய ஊர்களுக்கும் அருகில் பெரியார் நகர் அமைந்துள்ளது.  

## போக்குவரத்து
### பேருந்து போக்குவரத்து
இங்கு பேருந்து நிலையம் ஒன்று உள்ளது. அதிகாலை முதல் இரவு வரை இங்கிருந்து சென்னை நகரின் முக்கிய பகுதிகளுக்கு பேருந்து சேவைகள் தங்கு தடையின்றி கிடைக்கப் பெறுகின்றன.  
### தொடருந்து போக்குவரத்து
அருகிலுள்ள தொடருந்து நிலையங்கள்:  
  - வில்லிவாக்கம் தொடருந்து நிலையம்
  - பெரம்பூர் லோகோ வொர்க்ஸ் தொடருந்து நிலையம்
  - பெரம்பூர் கேரேஜ் வொர்க்ஸ் தொடருந்து நிலையம்
  - பெரம்பூர் தொடருந்து நிலையம்
### வானூர்திப் போக்குவரத்து
சென்னை பன்னாட்டு விமான நிலையம் இங்கிருந்து சுமார் 20 கி.மீ. தொலைவில் உள்ளது.  

## கல்வி
### பள்ளிக்கூடங்கள்
பெரியார் மெட்ரிகுலேஷன் மேல்நிலைப்பள்ளி ஒன்றும் தனியார் பள்ளிகள் சிலவும் உள்ளன.  
### கல்லூரி
இந்து சமய அறநிலையத் துறை சார்பில் இந்த ஆண்டு துவக்கப்பட்டுள்ள 'அருள்மிகு கபாலீஸ்வரர் கலை மற்றும் அறிவியல் கல்லூரி' தற்காலிகமாக, கொளத்தூர் எவர்வின் பள்ளி வளாகத்தில் அமைந்துள்ளது. இது இங்கிருந்து சுமார் 2 கி.மீ. தொலைவில் உள்ளது.  

## மருத்துவ வசதி
இங்குள்ள 'அரசு புறநகர் மருத்துவமனை' நவீன வசதிகளுடன் கூடிய அரசு மருத்துவமனை ஆகும். பெரியார் நகர் மற்றும் அதனைச் சுற்றியுள்ள ஊர்களிலுள்ள மக்களுக்கும் மிகவும் பயனுள்ளதாக இருக்கிறது.  

## தொழில்
உலகப் பிரசித்தி பெற்ற பெரம்பூர் 'இரயில் இணைப்புப் பெட்டித் தொழிற்சாலை', இவ்வூருக்கு அருகில் அமைந்துள்ளது. இவ்வூர் மக்களில் பெரும்பாலானோர் இங்கு வேலை செய்கின்றனர் என்பது குறிப்பிடத்தக்கது.  
## பொழுதுபோக்கு
### பூங்கா
பெருநகர சென்னை மாநகராட்சி பொழுதுபோக்கு பூங்கா ஒன்று உள்ளது.  
### விளையாட்டு மைதானம்
பெருநகர சென்னை மாநகராட்சி விளையாட்டு மைதானம் ஒன்றும் உள்ளது.  
## வழிபாட்டுத் தலங்கள்
இந்துக் கோயில்கள், கிறித்தவ ஆலயங்கள், முஸ்லீம் பள்ளிவாசல்கள் என மக்களுக்கு ஆன்மீக வழிகாட்டுதல் தலங்கள் உள்ள ஊர்.
# பெலாசுசிக் மதில் சுவர்

**பெலாசுசிக் சுவர்** அல்லது **பெலாஸ்ஜியன் கோட்டை** அல்லது **என்னேபிலோன்** (*Pelasgic wall* or *Pelasgian fortress* or *Enneapylon* கிரேக்கம் : Εννεαπύλον; ஒன்பது-வாயில்) என்பது ஏதென்சின் அக்ரோபோலிசில் உள்ள பாறையின் உச்சியை சமன் செய்து, பெலாஸ்ஜியர்களால் கட்டப்பட்டதாகக் கருதப்படும் ஒரு நினைவுச்சின்னமாகும். துசிடிடீசு மற்றும் அரிஸ்டாஃபனீஸ் இதை " *பெலர்கிகான்* ", "ஸ்டார்க் சுவர் அல்லது இடம்" என்று அழைத்துள்ளனர். "பெலர்கிகோன்" என்பது அக்ரோபோலிசின் மேற்கு அடிவாரத்தில் உள்ள சுவர் வரிசையைக் குறிக்கிறது. துசிடிடீசின் காலத்தில் இந்தச் சுவர் பல மீட்டர் உயரம் கொண்டு இருந்ததாகக் கூறப்படுகிறது. தற்போதைய பிராபிலேயாவின் தெற்கிலும் முந்தைய நுழைவாயிலுக்கு அருகில் 6 மீட்டர் அகலத்தில் ஒரு பெரிய, துண்டுப்பகுதி காணப்படுகிறது. இன்று, அதன் எச்சசத்தைக் காணலாம் ஆனால் சுவரின் அடித்தளம் தற்போதைய மலையில் தரை மட்டத்திற்கு கீழே உள்ளது.  

பெலாஸ்ஜியர்களால் கட்டப்பட்டதாகக் கூறப்படும் இந்தச் சுவரின் சில எச்சங்கள் நவீன ஏதென்சில் இன்னும் தெளிவாக்க் காணப்படுகின்றன. இந்த இடத்தின் தொல்லியல் எச்சங்களின்படி சுவர் 6 மீட்டர் தடிமன் கொண்டதாக இருந்திருக்கலாம் என்று நம்பப்படுகிறது.
# ஆர்மோசுடு


**ஹார்மோஸ்ட்** (*Harmost*, ) என்பது இராணுவ ஆளுநரைக் குறிக்கும் ஒரு எசுபார்த்தன் சொல் ஆகும். கிமு 404 இல் பெலோபொன்னேசியன் போர் முடிவடைந்த பின்னர் ஏற்பட்ட எசுபார்த்தன் மேலாதிக்கத்தின் போது எசுபார்த்தன் தளபதி லைசாந்தர் பல ஆர்மோசுட்டுகளை நியமித்தார். அவர்கள் தங்கள் நியமிக்கப்பட்ட பகுதிக்கு அனுப்பப்பட்டனர் அல்லது எசுபார்த்தன்களால் கைப்பற்றப்பட்ட நகர அரசுகளுக்கு அனுப்பப்பட்டனர். அந்த நகர அரசுகளை தங்களுக்கு கீழ்ப்படிந்தவர்களாக வைத்திருக்கவும், அந்த நகர அரசுகளில் இருந்துவரும் சனநாயக அரசு வடிவத்தை அகற்றி, அதற்குப் பதிலாக சிலவர் ஆட்சியை பதவியில் நிலைநிறுத்தும் பொறுப்பும் வழங்கப்பட்டது.  

பல சந்தர்ப்பங்களில் அவர்கள் வெளித்தோற்றத்தில் ஒரு நகர அரசில் நிலவும் கொடுங்கோல் அரசாங்கத்தை ஒழிப்பதற்கும், சுதந்திரத்தை மீட்டெடுப்பதற்கும் என்ற காரணங்களைக் கூறி அனுப்பப்பட்டாலும், அவர்கள் அரசர்களாகவோ அல்லது கொடுங்கோலர்களாகவோ நடந்து கொண்டதாக குற்றம் சாட்டப்பட்டனர். கி.பி முதல் நூற்றாண்டு இலக்கண அறிஞர் டியோனீசியஸ் ஆர்மோஸ்ட் என்பது "அரசர்" என்ற சொல்லுக்கான மற்றொரு சொல் என்று கருதினார்.  

அண்டால்சிடாசின் அமைதி உடன்பாட்டில், எசுபார்த்தன்கள் தங்கள் ஆதிக்கத்துக்கு உட்பட்ட நகர அரசுகளில் சுதந்திர அரசாங்கங்களை மீண்டும் நிறுவுவதாக உறுதியளித்தனர். இருப்பினும் அவர்கள் தொடர்ந்து ஆர்மோசுடுகளையே நிறுவினர். பொதுவாக எசுபார்த்தனுக்கு ஆதரவான செனபோன் கூட, எசுபார்த்தன்கள் தங்கள் ஆர்மோசுடுகளை ஆள அனுமதித்த விதத்திற்காக பழித்தார்.  

நகர அரசுகளில் ஒரு ஆர்மோசுடின் பதவிக் காலம் எவ்வளவு காலம் நீடித்தது என்பது உறுதியாக தெரியவில்லை. ஆனால் *சைதெராவில் லேசிடெமோனியர்களால் நியமிக்கப்பட்ட அதே வகையான ஆளுநர், சைத்தரோடைக்ஸ்* என்ற பட்டத்துடன், ஒரு ஆண்டு மட்டுமே தனது பதவியில் இருந்தார் என்பதைக் கருத்தில் கொண்டால், ஆர்மோஸ்ட் பதவி அதே கால அளவு இருந்தது என்பதற்கு சாத்தியம் உள்ளது.  

தீபசின் மேலாதிக்கத்தின் போது தீப்சும்ன் இந்தச் சொல்லை பயன்படுத்தியது.
# 2021 தெற்காசிய வெள்ளம்


**2021 தெற்காசிய வெள்ளம்** (*2021 South Asian floods*) பல தெற்காசிய நாடுகளை தாக்கி அந்நாட்டு மக்களைப் பாதித்தது. 2020 ஆம் ஆண்டு சுமார் 6,500 பேர் வெள்ளத்தில் இறந்தனர் என்பது குறிப்பிடத்தக்கதாகும். தொடர்ந்து 2021 ஆம் ஆண்டும் தெற்கு ஆசியாவில் பருவ மழையும் வெள்ளமும் மீண்டும் தாக்கியது.  
## தாக்கம்
### ஆப்கானித்தான்
மே மாத தொடக்கத்தில், வடக்கு ஆப்கானித்தானில் ஏற்பட்ட வெள்ளத்தில் 37 பேர் உயிரிழந்தனர். 200 எண்ணிக்கைக்கும் மேற்பட்ட வீடுகள் சேதமடைந்தன அல்லது அழிக்கப்பட்டன.  
சூலை மாதத்தின் பிற்பகுதியில் தொடங்கி ஆகத்து மாதம் வரை ஏற்பட்ட நூரித்தான் மாகாண வெள்ளத்தில் 113 பேர் இறந்தனர்.  
### வங்காளதேசம்
வங்காளதேசத்தில் உள்ள காக்சு பசார் பகுதியில் ஏற்பட்ட வெள்ளத்தில் 8 பேர் கொல்லப்பட்டனர். இவர்களில் பாதி பேர் குழந்தைகளாவர்.  
### இந்தியா
இந்தியாவின் உத்தராகண்ட்டம் மாநிலத்தில் ஏற்பட்ட வெள்ளம் காரணமாக நிகழ்ந்த பனிச்சரிவில் சிக்கி 83 பேர் இறந்தனர். 121 பேரைக் காணவில்லை.  

அரபிக்கடலில் உருவான தாக்டே சூறாவளியால் தென்னிந்தியா பாதிக்கப்பட்டு 169 பேர் கொல்லப்பட்டனர். தொடர்ந்து வங்கக் கடலில் ஏற்பட்ட இயாசு புயல் மேலும் 20 பேரைக் கொன்றது.  

சூலை மாதம முதல் ஆகத்து மாதம் வரை ஏற்பட்ட வெள்ளம் மகாராட்டிரா மாநிலத்தை பாதித்தது. 251 பேர் கொல்லப்பட்டனர் மற்றும் பலரை காணவில்லை. வெள்ளம் ஏற்படுவதற்கு முன்பு கனமழை காரணமாக மும்பை நகரில் நிலச்சரிவு ஏற்பட்டு பல வீடுகள் இடிந்து 32 பேர் உயிரிழந்தனர்.  

சூலை மாதத்தின் பிற்பகுதியில் சம்மு மற்றும் காசுமீரில் பெய்த கனமழை வெள்ளத்தில் 7 பேர் கொல்லப்பட்டனர். 19 பேர் காணாமல் போனார்கள்.  

மத்தியப் பிரதேச மாநிலத்தில் ஆகத்து மாதம் ஏற்பட்ட வெள்ளத்தில் சிக்கி 24 பேர் உயிரிழந்தனர்.  

கேரளா மற்றும் உத்தராகண்டம் மாநிலங்களில் அக்டோபர் மாதத்தில் ஏற்பட்ட வெள்ளத்தில் 47 பேர் இறந்தனர்.  
### நேபாளம்
அக்டோபர் மாதத்தில் மேற்கு நேபாளத்தில் ஏற்பட்ட வெள்ளத்தில் 88 பேர் கொல்லப்பட்டனர் மற்றும் 30 பேர் காணாமல் போனார்கள்.  
### பாக்கித்தான்
செப்டம்பர் மாதத்தில் பாக்கித்தான் நாட்டின் மிகப்பெரிய நகரமான கராச்சி வெள்ளத்தால் கடுமையாகப் பாதிக்கப்பட்டது. குறைந்தது 187 பேர் வீடுகள் இடிந்து விழுந்ததால் அல்லது வெள்ளத்தில் மூழ்கி இறந்தனர்.  
### இலங்கை
மே முதல் நவம்பர் மாதம் வரை இலங்கையில் பெரும் வெள்ளம் ஏற்பட்டது. மே மாதத்தில் நான்கு பேர் இறந்தனர். 17 in June, and 20 in November.
# இமயமலை வரி அணில்



**இமயமலை வரி அணில்** (*Himalayan striped squirrel*)(*தாமியோப்சு மெக்சிலேயாண்டி*), என்பது **மேற்கத்திய வரி அணில்** அல்லது **பர்மிய வரி அணில்** என்றும் அழைக்கப்படுகிறது.  

## பரவல்
இமயமலை வரி அணில் சையுரிடே குடும்பத்தில் உள்ள கொறிணிச் சிற்றினமாகும். இது பூட்டான், கம்போடியா, சீனா, இந்தியா, லாவோஸ், மலேசியா, மியான்மர், நேபாளம், தாய்லாந்து மற்றும் வியட்நாம் ஆகிய நாடுகளில் வெப்பமண்டலத்திலிருந்து மிதவெப்ப மண்டல பகுதி வரை பல்வேறு காடுகளில் வாழ்கிறது. இந்த சிற்றினம் மரங்களில் வாழும் பகலாடி வகையினைச் சார்ந்தது. இது பழங்கள், காய்கறிகள் மற்றும் பூச்சிகளை உண்ணும். பெரும்பாலும் சிறிய குழுக்களாகக் காணப்படும் இந்த அணில் தங்குமிடத்திற்கு மர துளைகளைப் பயன்படுத்துகிறது.  

## தோற்றம்
இமயமலை மலைகளின் விரைவான மேம்பாடு காரணமாக *தாமியோப்சு* பரம்பரைகளின் மூன்று பிரிவுகளை ஏற்படுத்தியதாக நம்பப்படுகிறது. இது 5.8 முதல் 1.7 மில்லியன் ஆண்டுகளுக்கிடையில் தோன்றிய பல வேறுபாடுகள் காரணமாக இன்றைய *தாமியோப்சு* சிற்றினங்கள் உருவாக வழிவகுத்திருக்கலாம்.  

## படங்கள்
# கெல்ஜ் பிராட்டெபோ

**கெல்ஜ் பிராட்டெபோ** (*Helge Brattebø*) என்பர் நோர்வே பட்டயப் பொறியாளர் ஆவார். இவர் நோர்வே அறிவியல் மற்றும் தொழில்நுட்ப பல்கலைக்கழகத்தில் தொழில்துறை சூழலியல் பேராசிரியராக உள்ளார்.  

இவர் *தொழில்துறை சூழலியல் ஆய்விதழின்* தொகுப்பாசிரியராகவும், தொழில்துறை சூழலியல் பன்னாட்டுச் சங்கத்தின் உறுப்பினராகவும் உள்ளார்.
# வித்யா சங்கர் ஸ்தபதி


**வித்யா சங்கர் ஸ்தபதி** (பிறப்பு: சூன் 6, 1938), தமிழ்நாட்டில் கரூர் மாவட்டம் கரூரில் பிறந்த சிற்பக் கலைஞர் ஆவார். தற்போது தஞ்சாவூர் மாவட்டம் கும்பகோணத்தில் உள்ளார். தமிழ்நாட்டின் முக்கியமான கலை ஆளுமைகளில் ஒருவர்.  

## பின் புலம்
இவர் தஞ்சாவூர் மாவட்டம் சுவாமிமலை ஸ்தபதிகள் குடும்பப் பாரம்பரியத்தில், 11-ம் நூற்றாண்டிலிருந்து நீளும் சிற்பிகளின் கால்வழி மரபில் வந்த நவீன சிற்பி ஆவார். சிற்ப சாஸ்திரம், நாட்டியம், சோதிடம் சம்பந்தமான படிப்பறிவும் கேள்வியறிவும் கல்லூரிக்கு வரும் முன்னரே இவர் பெற்றிருந்தார்.1880-களில் சென்னை கவின்கலைக் கல்லூரியில் முதல்வராக இருந்த இ.பி.ஹெவலின் காலத்தில் உலோகச் சிற்பக் கலைப் பிரிவை ஆரம்பித்து, அதன் தலைவராகப் பணிபுரிந்தவர், புடைப்புச் சிற்பங்களில் விற்பன்னரான இவருடைய கொள்ளுத்தாத்தா ராமசாமி ஸ்தபதி. இவருடைய தந்தை கௌரிசங்கர் ஸ்தபதி ஸ்ரீரங்கம் கோயிலில் பலிபீடம், கொடிமரம், ஆனந்த விமானம், வாகனங்கள் ஆகியவற்றைச் செய்தவர். அப்போது அங்கே பள்ளிப்படிப்பைப் படித்ததால் தந்தையின் வேலையைக் காணும் வாய்ப்புகளைப் பெற்றிருந்தார். கும்பகோணம் அரசு கவின்கலைக் கல்லூரியில் முதல்வராகப் பணியாற்றி ஓய்வு பெற்றவர். அவருடைய மகன் ராஜா ரவிசங்கரும் தந்தையின் வழியில் சிற்பக்கலையில் தன்னை நிலைநிறுத்திக் கொண்டிருக்கிறார். இந்தியப் பண்பாட்டை மையப்படுத்தி புதுமையான வளர்கலை ஓவியங்களை அறிமுகப்படுத்திய பெருமையைப் பெற்றவர். அதனால், மேற்கத்திய ஓவிய பாணிகளின் அடிப்படையில்  
இந்திய ஓவியங்களையும் சிற்பங்களையும் வடிப்பவர்களுக்கு மத்தியில், வித்யாசங்கர் வித்தியாசப்படுகிறார். இவர், பழமையின் பிடிப்பிலேயே புதிய பிம்பங்களை உருவாக்கி திகைக்க வைப்பவர்.  

## உலோகச் சிற்பங்கள்
ரதி, விநாயகர், இராவணன், இரணிய வதை போன்ற உலோகச் சிற்பங்கள் பழைமையின் பின்புலத்தில் நவீனமாக வடிவமைக்கப் பெற்றவை ஆகும். உலோகச் சிற்பங்கள் தவிரச் சுடுமண் சிற்பங்களைப் படைப்பதிலும் சாதனை படைத்தவர்.  

## கிராமியக் கலை
இவர் கிராம வாழ்வின் அழகில் அதிக ஈடுபாடு கொண்டவர் ஆவார். கிராமியக் கலைகளாலும், சுடுமண் சிற்பங்களாலும் கவரப்பட்டு, கிராமத்துச் சிற்பங்களின் உருவத்தைச் சிதைக்காமல் உண்மையை மிகைப்படுத்தல் என்ற உத்தியைக் கையாள்கிறார்.  

## விருதுகள்
இவர் சென்னை பீங்கான் பொருள் கலைக் கண்காட்சி (1961), சென்னை கலை கிளப் கண்காட்சி (1963), சென்னை மாநில லலித் கலா அகாதமி (1964, 1978, 1985), மைசூர் தசரா பண்பாட்டுக் கண்காட்சி (1973), தேசிய விருது, புதுதில்லி (1993), கலைச்செம்மல், தமிழ்நாடு அரசு கலை பண்பாட்டுத் துறை (1996), கலைச்செம்மல், அனைத்திந்திய நுண்கலைக்குழுச் சங்கம், புதுதில்லி (1999), மும்பை கலைச்சங்கம் (1976), அகில இந்திய கலைப்போட்டி, நாக்பூர் (1995), கௌரி சங்கர் ஸ்தபதி விருது,விஸ்வகர்மா கலை மன்றம், சென்னை (1998), சில்பகலாரத்னம், திருவாவடுதுறை ஆதீனம் (2011) உள்ளிட்ட பல விருதுகளையும், சிறப்புகளையும் பெற்றுள்ளார்.
# எல்செவியர் பயோபேசு


**எல்செவியர் பயோபேசு** (*எல்செவியர் உயிரியல்தளம்*)(*Elsevier BIOBASE*) என்பது உலகெங்கிலும் உள்ள உயிரியல் ஆராய்ச்சி தொடர்பான அனைத்து தலைப்புகளையும் உள்ளடக்கிய ஒரு நூலியல் தரவுத்தளமாகும். இது 1950களில் ***உயிரியல் அறிவியலில் தற்போதைய விழிப்புணர்வு*** என அச்சு வடிவத்தில் நிறுவப்பட்டது. தற்காலிக செயலெல்லை 1994 முதல் தற்போது வரை உள்ளது. திசம்பர் 2008 வரை தரவுத்தளத்தில் 4.1 மில்லியன் பதிவுகள் உள்ளன. 300,000க்கும் மேற்பட்ட பதிவுகள் ஆண்டுதோறும் சேர்க்கப்படுகின்றன. இதில் 84% ஆய்வுச் சுருக்கத்தைக் கொண்டுள்ளது. இது வாரந்தோறும் புதுப்பிக்கப்படுகிறது.  

## செயலெல்லை
உயிரியல் அறிவியலில் 1,900 ஆய்விதழ்களிலிருந்து பெறப்பட்டது. தலைப்புகள், கட்டுரை ஆசிரியர்கள், ஆய்வுச் சுருக்கங்கள், நூலியல் விவரங்கள் மற்றும் ஆசிரியர்களின் முகவரிகள் அட்டவணைப்படுத்தப்பட்டுள்ளன. இந்த தரவுத்தளம் பின்வரும் துறைகளை உள்ளடக்கியது:  

- பயன்பாட்டு நுண்ணுயிரியல் மற்றும் உயிரி தொழில்நுட்பம்
- புற்றுநோய் ஆராய்ச்சி
- உயிரணு மற்றும் வளர்ச்சி உயிரியல்
- மருத்துவ வேதியியல்
- சுற்றுச்சூழல் மற்றும் சுற்றுச்சூழல் அறிவியல்
- உட்சுரப்பியல் & வளர்சிதை மாற்றம்
- மரபியல் & மூலக்கூறு உயிரியல்
- நோயெதிர்ப்பு மற்றும் தொற்று நோய்கள்
- நரம்பியல்
- தாவர அறிவியல்
- புரத உயிர்வேதியியல்
- நச்சுயியல்

## அணுகல்
இணையத்தில் உள்ள அணுகல் *டேட்டா ஸ்சுடார்* (DataStar), *டையலாக்* (DIALOG), *டிஐஎம்டிஐ* (DIMDI) மற்றும் *எஸ்டிஎன்* (STN) ஆகும்.  

## முன்னாள் தலைப்புகள்
இந்த தரவுத்தளத்தின் முன்னாள் தலைப்பு:  

- *உயிரியல் அறிவியலின் பன்னாட்டுச் சுருக்கங்கள்*

இது பகுதியாகத் தொடர்ந்து வெளியாகிறது:  

- *நரம்பியல் அறிவியலில் தற்போதைய முன்னேற்றங்கள்*
- *உயிரணு மற்றும் வளர்ச்சி உயிரியலில் தற்போதைய முன்னேற்றங்கள்*
# ஏதென்சின் நகர மதில் சுவர்கள்

கோட்டைகள், நகரத்தைச் சுற்றியுள்ள தெமிஸ்டோக்லீன் சுவர் மற்றும் நீண்ட மதில் சுவர்கள் உட்பட்டவை]]  
நவீன கிரேக்கத்தின் தலைநகரான ஏதென்சு நகரம், வெண்கலக் காலத்திலிருந்து 19 ஆம் நூற்றாண்டின் முற்பகுதி வரை வெவ்வேறு மதில் சுவர்களைக் கொண்டிருந்தது. ஏதென்சின் நகரச் சுவர்களில் பின்வருவன அடங்கும்:  

- ஏதென்சின் அக்ரோபோலிசின் மைசீனியன் சைக்ளோபியன் கோட்டைகள்
- அக்ரோபோலிசின் அடிவாரத்தில் உள்ள பெலாசுசிக் மதில் சுவர்
- "தொன்மையான சுவர்" என்று அழைக்கப்படும், சுவரின் இருப்பு மற்றும் போக்கு குறித்து அறிஞர்களிடையே விவாதம் உள்ளது
- கிமு 479 இல் கட்டப்பட்ட தெமிஸ்ட்டோக்லீன் மதில் சுவர், பழங்காலத்தில் முக்கிய நகர மதிலாக இருந்தது. அது பல முறை திரும்பத் திரும்ப கட்டப்பட்டது ( கோனான், டெமோஸ்தனிஸ், டெமெட்ரியோஸ் போலியோர்கெட்ஸ் போன்றவர்களால். )
- கிமு 460 மற்றும் 440 களில் கட்டப்பட்ட நீண்ட மதில்கள், ஏதென்சை அதன் துறைமுகங்களான பிரேயஸ் மற்றும் பாலெரோமுடன் இணைத்தது.
- மாசிடோனியர்களுக்கு எதிரான கூடுதல் பாதுகாப்பாக கிமு 338 இல் தெமிஸ்டோக்லீன் சுவரின் முன் கட்டப்பட்ட இரண்டாவது சுவர் *புரோட்டோகிஸ்மா*
- கிமு 280 களில் மாசிடோனியக் கட்டுப்பாட்டில் இருந்த பிரேயசுக்கு எதிரான இரண்டாவது வரிசையாகக் கட்டப்பட்ட தியாதிசிசுமா
- வலேரியன் சுவர், சு. 260 கி.பி., காட்டுமிராண்டித்தனமான தாக்குதல்களிலிருந்து நகரத்தைப் பாதுகாக்க, பழைய சுவர்களின் ஓரங்களில், ஓரளவு புதிய கோட்டையாக கட்டப்பட்டது.
- ஹெருலியன் சுவர், சு. கி.பி 280, கி.பி 267 இல் பண்டைய நகரத்தின் மையப்பகுதியை மூடிய கட்டப்பட்டது
- *ரிசோகாஸ்ட்ரோ*, அக்ரோபோலிஸைச் சுற்றி 11/12 ஆம் நூற்றாண்டில் கட்டப்பட்டது
- ஏதென்ஸின் உதுமானிய ஆளுநர் அட்சி அலி அசெகியால் 1778 இல் கட்டப்பட்ட அசெக்கி மதில் சுவர்
# அரசு கவின்கலைக் கல்லூரி, கும்பகோணம்


**அரசு கவின்கலைக் கல்லூரி** (Government College of Fine Arts, Kumbakonam) என்பது இந்தியாவில் தமிழ்நாட்டில் தஞ்சாவூர் மாவட்டம் கும்பகோணத்தில் உள்ள ஓவியக் கல்லூரியாகும். தமிழ்நாடு அரசு கலைப்பண்பாட்டுத் துறையின் தமிழ்நாடு ஜெ.ஜெயலலிதா இசை மற்றும் கவின் கலைப் பல்கலைக்கழகத்தின் இணைவு பெற்ற கல்லூரியாக கும்பகோணம் அரசு கவின் கலைக் கல்லூரி உள்ளது.  

## துவக்கம்
சென்னை மாகாண அரசாங்கத்தால் 1887 ஆம் ஆண்டு கைவினை தொழில் பள்ளியாக கும்பகோணம் சக்கரபாணி கோவில் அருகில் அய்யன் தெருவில் முக்கண்ண ஆச்சாரி, குப்புசாமி அய்யர் ஆகியோரால் துவக்க காலத்தில் வழிநடத்தப்பட்டது. பின்னர் கும்பகோணம் நகராட்சியால் சித்திர கலாசாலை என்ற பெயரில் சுமார் 80 ஆண்டு காலம் நிர்வகிக்கப்பட்டு வந்தது. பின்னர் காமாட்சி ஜோசியர் தெருவில் கூடுதல் வகுப்பறைகளுடன் வண்ணக்கலை, சிற்பக்கலை, விளம்பரக்கலை துறைகள் உருவாக்கப்பட்டன. 1965 ஆம் ஆண்டு முதல் தமிழக அரசின் தொழில் வர்த்தக இயக்கத்தால் நிர்வகிக்கப்பட்டு வந்தது.  

## வளர்ச்சி
1973 முதல் தொழில்நுட்பக் கல்வி இயக்ககத்தின் கீழ் பாடத்திட்டங்கள் மாற்றி அமைக்கப்பட்டு முதல் இரண்டு ஆண்டுகள் அனைத்து துறைகளுக்குமான ஒருங்கிணைந்த அடிப்படை கல்வியாகவும், தொடர்ந்து மூன்று ஆண்டுகள் மூன்று துறைகளுக்குமான சிறப்புப் பாடமாக அமைக்கப்பட்டு ஐந்து ஆண்டுகளுக்கு பின்னர் பட்டயம் வழங்கப்பட்டது. பின்பு சுவாமிமலை முதன்மைச்சாலையில் 1979ம் ஆண்டு முதல் காவிரிக்கரையில் 14 ஏக்கர் நிலப்பரப்பில் புதிய கட்டிட வளாகத்தில் அரசு கலைத் தொழில்கல்லூரியாக இயங்கி வந்தது. 1982ஆம் ஆண்டு முதல் கல்லூரி சேர்க்கைக்கான அடிப்படை கல்வித்தகுதி பத்தாம் வகுப்பாகவும் மாணவர்களின் சேர்க்கை இருபதிலிருந்து முப்பதாக உயர்த்தப்பட்டது. 1991 ஆம் ஆண்டு முதல் திருச்சி பாரதிதாசன் பல்கலைக்கழகத்தின் அங்கீகாரம் பெற்றுஇளம் கவின் கலை பட்டங்கள் வழங்கப்பட்டு வந்தன. அந்த ஆண்டு முதல் தமிழக அரசின் கலை பண்பாட்டுத் துறை நிர்வாகத்தின் கீழ் இயங்கி வருகிறது. 1997 ஆம் ஆண்டு முதல் வண்ணக்கலை, சிற்பக்கலை ஆகிய துறைகளில் முதுகவின்கலை உயர் கல்வி வகுப்புகள் துவங்கப்பட்டன. 2003-04ஆம் கல்வியாண்டு முதல் கல்லூரி சேர்க்கைக்கான அடிப்படைக் கல்வித் தகுதி மேல்நிலைப் பள்ளிக் கல்வியாக (+2) மாற்றப்பட்டு ஒருங்கிணைந்த நான்காண்டு பட்டப்படிப்பாக தற்போது நடைபெற்று வருகிறது. மேலும் மாணவர்களின் சேர்க்கை எண்ணிக்கை 50-இலிருந்து 65 ஆக உயர்த்தப்பட்டது.  

## முன்னாள் மாணவர்கள்
கோபுலு, சில்பி, வீர சந்தானம், விசுவம், ராபர்ட் வில்லியம்சு, கங்காதரன், கலைகங்கா ஆகியோர் இந்நிறுவனத்தின் குறிப்பிடத்தக்க முன்னாள் மாணவர்கள் ஆவர்.  

## முதல்வர்கள்
பிற்காலத்தில் இந்நிறுவனமானது எஸ். கிருஷ்ணாராவ், எஸ்.தனபால், கே. சீனிவாசலு, எல். முனுசாமி, சாந்தராஜ், பி. பி. சுரேந்திரநாத், எஸ். ஜி. வித்யா சங்கர் ஸ்தபதி, விஸ்வநாதன், ஆர். பி. பாஸ்கரன், கோபால், கே. சி. நாகராஜன், எம். பாலசுப்ரமணியன், வி. சந்திரசேகரன், மனோகர் நடராஜ் மற்றும் பி. எஸ். தேவநாத் போன்ற புகழ்பெற்ற முதல்வர்களால் நிர்வகிக்கப்பட்டது. இவர்களின் முயற்சியால் இந்நிறுவனம் வளர்ந்து தற்போதைய நிலைக்கு உயர்ந்துள்ளது.
# நந்தா ஏரி

**நந்தா ஏரி** (*Nanda lake*) என்பது இந்தியாவின் கோவா மாநிலத்தில் அமைந்துள்ள ராம்சர் சதுப்பு நிலமாகும். இந்த ஈரநிலம் 0.42 சதுர கிலோமீட்டர் பரப்பளவைக் கொண்டுள்ளது. தெற்கு கோவா மாவட்டத்தில் கர்கோரம் நகரத்தில் இந்த ஈரநிலம் 0.42 சதுர கிலோமீட்டர் பரப்பளவில் அமைந்துள்ளது. நந்தா ஏரி கோவாவின் முதல் மற்றும் ஒரே ராம்சார் ஈரநில தளமாகும்.  

## வரலாறு
2017 ஆம் ஆண்டு உருவாக்கப்பட்ட ஈரநிலம் பாதுகாப்பு மற்றும் மேலாண்மை விதிகளின் கீழ் 2021 ஆம் ஆண்டு இந்திய அரசாங்கம் நந்தா ஏரியை ஈரநிலமாக அறிவித்தது. 2022 ஆம் ஆண்டு ஆகத்து மாதம் ஆறாம் தேதியன்று நடைபெற்ற 2022 ராம்சர் மாநாட்டில் ராம்சர் ஈரநில தளமாகவும் அறிவிக்கப்பட்டது.  
## விலங்கினங்கள்
சிவப்பு-மூக்கு ஆள்காட்டி, வெள்ளை அறிவாள் மூக்கன், தாமிர இறக்கை இலைக்கோழி, செம்பருந்து, சிறு நீல மீன்கொத்தி, கம்பிவால் தகைவிலான், வெண் கொக்கு, சின்ன நீர்க்காகம், சிறிய சீழ்க்கைச்சிரவி போன்ற பறவையினங்களுக்கு நந்தா ஏரி தாயகமாக உள்ளது.
# பெட்டாலிங் ஜெயா பழைய நகரம்



**பெட்டாலிங் ஜெயா பழைய நகரம்** (மலாய்: *Bandar Lama Petaling Jaya*; ஆங்கிலம்: *Old Town Petaling Jaya*) என்பது மலேசியா, சிலாங்கூர், பெட்டாலிங் மாவட்டம், பெட்டாலிங் ஜெயா நகர்ப் பகுதியில், பெட்டாலிங் ஜெயா மாநகராட்சியின் கீழ் உள்ள ஒரு புறநகரம் ஆகும்.  

1950-களில், இந்த நகர்ப்பகுதி ஒரு மீள்குடியேற்றப் பகுதியாக இருந்தது. பெட்டாலிங் ஜெயா நகரின் மத்திய வணிக மாவட்டத்தில் இருந்து தெற்கே சுமார் 1 கி.மீ. தொலைவில் உள்ளது.  

## பொது

பெட்டாலிங் ஜெயா பழைய நகரம் புதிய பந்தாய் விரைவு சாலைக்கு *(New Pantai Expressway)* நேர் வடக்கே உள்ளது. இந்த விரைவு சாலை சுபாங் ஜெயா நகரையும் கோலாலம்பூர் மாநகரையும் இணைக்கும் ஒரு பெரிய நெடுஞ்சாலை ஆகும்.  

பெட்டாலிங் ஜெயா பழைய நகரத்தின் மேற்கில் **PJS51** தொழில்துறை பகுதி; வடக்கில் செக்சன் 6 மற்றும் செக்சன் 7; கிழக்கில் செக்சன் 1A மற்றும் செக்சன் 5; தெற்கில் தாமான் மேடான் *(Taman Medan)* மற்றும் தாமான் பெட்டாலிங் உத்தாமா *(Taman Petaling Utama)* உள் புறநகர்ப் பகுதிகள் உள்ளன.  

## பிரிவுகள்

பெட்டாலிங் ஜெயா மாநகரம் எண்கள் இடப்பட்ட பிரிவுகளாகப் பிரிக்கப்பட்டு உள்ளது. செக்சன் *(Section)* என்றும் அழைக்கப்படுகிறது.  

- **S** என்றால் கிழக்கு பெட்டாலிங் ஜெயா *(Section)*
- **SS** என்றால் மத்திய மற்றும் மேற்கு பெட்டாலிங் ஜெயா *(Sungai Way - Subang)*
- **PJU** என்றால் வடக்கு பெட்டாலிங் ஜெயா *(Petaling Jaya Utara) (PJ North)*
- **PJS** என்றால் தெற்கு பெட்டாலிங் ஜெயா *(Petaling Jaya Selatan) (PJ South)*

## வரலாறு
இரண்டாம் உலகப் போரின் போது, மலாயாவில் ஜப்பானிய ஆக்கிரமிப்பு நிகழ்ந்தது. அந்த ஆக்கிரமிப்பினால் மக்கள் பட்டினியால் அவதியுற்றனர். மற்றும் ஜப்பானியரின் அட்டூழியங்களில் இருந்து தப்பிக்க, கோலாலம்பூர் நகர்ப்புற மக்களில் பலர் கிராமப் புறங்களுக்குத் தப்பிச் சென்றனர்.  

போருக்குப் பிறகு, இந்த மக்கள் ஆயிரக் கணக்கில் கோலாலம்பூருக்கு மீண்டும் திரும்பி வந்தனர். கோலாலம்பூரின் புறநகர்ப் பகுதிகளில் வசிக்கத் தொடங்கினர். ஆயிரக் கணக்கான குடிசைவாசிகளின் குடியேற்றத்தால் கோலாலம்பூரில் நிறைய சேரிகள் உருவாகின.  

### கோலாலம்பூர் மக்கள் தொகை

அந்தக் காலக் கட்டத்தில் நாடு முழுவதும் அத்தகைய பிரச்சினைகள் இருந்தன. இருந்தாலும், கோலாலம்பூரில் பொருத்தமான நிலம் இல்லாததால், அதிகாரிகள் பெரும் சவால்களை எதிர்கொண்டனர். 1936-இல் 120,000 ஆக இருந்த கோலாலம்பூர் மக்கள் தொகை 1955-இல் 300,000 ஆக உயர்ந்தது.  

இந்தச் சிக்கலைத் தவிர்க்க, கோலாலம்பூர் அரசாங்க அதிகாரிகள், தலைநகருக்கு மேற்கே ஒரு புதிய நகரத்தை உருவாக்க ஓர் இடத்தைத் தேர்வு செய்தனர். கிள்ளான் பழைய சாலைப் பகுதியில் *(Old Klang Road)* இருந்த எப்பிங்காம் ரப்பர் தோட்டத்தில் *(Effingham Estate)* 1,200 ஏக்கர் (486 எக்டர்) பரப்பளவில், அந்த இடம் உருவாக்கப்பட்டது உருவாக்கப்பட்டது.  

1950-களில் உருவாகப்பட்ட அந்த இடம் தான் இப்போது பெட்டாலிங் ஜெயா பழைய நகரம் என்று அழைக்கப் படுகிறது. இந்த நகரம் தான், பெட்டாலிங் ஜெயாவிலேயே மிகப் பழமையான குடியிருப்பு பகுதியாகும். தற்சமயம் பெட்டாலிங் ஜெயா நகரின் பரபரப்பான பகுதிகளில் ஒன்றாக விளங்குகிறது.